**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.11.2019, ora 08.00 – 27.11.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 27.11.2019, ora 07.00**

**RÂURI**

**Debitele au fost relativ staționare,** exceptând râurile din bazinele hidrografice: Jiu, Argeş, Ialomiţa şi bazinul mijlociu şi inferior al Oltului, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) în bazinele hidrografice: Cerna, Jiu, Teleorman, pe unii afluenți ai Argeșului superior și mijlociu și Ialomiței superioare și pe cursul mijlociu și inferior al Siretului şi mai mici (sub 30% din normalele lunare) pe: Tur, Lăpuș, Bega Veche, Moraviţa, Jijia, Bârlad, unii afluenţi ai Someșului (Sălăuţa, Şieu, Ilișua, Fizeș), ai Mureșului (Luţ, Comlod, Feernic, Vișa, Domald, Secaș, Strei) şi pe cursul inferior al Bistriţei.

 Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, staționare** exceptând râurile din bazinul hidrografic Jiu unde vor fi în scădere.

Sunt posibile creșteri izolate de niveluri și debite pe unele râuri mici din vestul țării ca urmare a precipitațiilor slabe prevăzute.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 26.11.2019 – 27.11.2019 a fost staţionar, având valoarea de 5800 m3/s, peste media multianuală a lunii noiembrie (4650 m3/s).

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

Debitul la intrarea în ţară (secţiunea Baziaş) va fi în scădere (5700 m3/s).

În aval de Porţile de Fier, debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situația meteorologică în intervalul 26.11.2019, ora 09.00 – 27.11.2019, ora 06.00**

**ÎN ŢARĂ**

**În regiunile estice și sud-estice, vremea a fost în general închisă** și apropiată de normal din punct de vedere termic. În restul teritoriului vremea a fost caldă, chiar deosebit de caldă pentru această dată, local, în regiunile intracarpatice, iar cerul a fost doar parțial noros. S-au semnalat ploi slabe pe arii restrânse ziua în sudul țării, iar în est și sud-vest, izolat, noaptea a fost burniță. La munte, cu totul izolat, au fost precipitații slabe mixte. Vântul a suflat slab și moderat, cu unele intensificări pe litoral și în Delta Dunării. Stratul de zăpadă măsurat aseară la ora 20.00 în zona montană înaltă, era de 25 cm (Bâlea Lac). Temperaturile maxime s-au încadrat între 1 grad la Cotnari și 15 grade la Gurahonț, Sânnicolau Mare, Jimbolia și Banloc, iar la ora 06.00 se înregistrau valori termice cuprinse între -3 grade la Iași și Tecuci și 8 grade la Moldova Nouă. Pe arii restrânse în Moldova, Banat și Transilvania și izolat în Oltenia, Muntenia și Dobrogea s-a semnalat ceață, mai ales dimineața și noaptea.

Observaţii: *de ieri dimineață de la ora 06.00 au fost în vigoare 11 atenționări cod galben pentru fenomene meteorologice periculoase imediate, emise precum urmează: 5 de SRPV Bacău, 2 de CNPM București pentru Muntenia și câte 1 de SRPV Constanța, Craiova, Sibiu și Timișoara.*

**LA BUCUREŞTI**

**Vremea a fost predominant închisă** și apropiată de normal din punct de vedere termic. Vântul a suflat slab și moderat. Temperatura maximă a fost de 7 grade la Filaret, 6 grade la Băneasa și 5 grade la Afumați, iar la ora 06 se înregistrau 3 grade la Filaret și Afumați și 4 grade la Băneasa.

**3. Prognoza meteorologică în intervalul 27.11.2019, ora 09.00 – 28.11.2019, ora 09.00**

**ÎN ŢARĂ**

**După o dimineață relativ rece**, temperatura aerului va crește la amiază la valori ce se vor situa peste cele normale la această dată în cea mai mare parte a țării, astfel că maximele se vor încadra în general între 6 și 14 grade. La începutul zilei, în zonele joase local vor fi nori stratiformi sau ceață, mai persistente în sudul Olteniei, apoi cerul va deveni variabil în majoritatea regiunilor. Din orele serii, aria de nebulozitate se va extinde treptat, iar în jumătatea de vest a teritoriului local va ploua slab. Vântul va sufla slab și moderat, trecător cu unele intensificări în regiunile vestice și la munte, mai ales pe timpul nopții. Temperaturile minime vor fi cuprinse între -4 grade în estul Transilvaniei și 10 grade în sudul Banatului.

**LA BUCUREŞTI**

**Vremea va fi relativ rece** în orele dimineții, când vor fi condiții de ceață, apoi, în condiții de cer variabil, temperatura aerului va crește la valori peste cele normale la această dată, cu o maximă de 10...11 grade. În cursul nopții, cerul se va înnora treptat. Vântul va sufla în general slab. Temperatura minimă va fi de 0...2 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Argeş Vedea** informează că **în ziua de 22.11.2019, ora 09.30, la punctul de lucru Aprechim Piteşti, jud. Argeş, al OMV Petrom SA, a avut loc în circuitul intern din fluxul tehnologic o deversare accidentală de ape uzate cu produs petrolier, la intrarea dinspre Arpechim în canalul Dâmbovnic.** Apele uzate cu conţinut de produs petrolier provin de la staţia de epurare biologică, bazinul de omogenizare B01. Au fost prelevate probe de apă analizate în laboratorul propriu, care au arătat că valorile indicatorilor de calitate a apelor uzate se încadrează în Autorizaţia de Gospodărire a Apelor din 22.05.2019.

În ziua de 25.11.2019, reprezentanţii IBA ABA Argeş Vedea s-au deplasat la faţa locului la Arpechimi Piteşti, jud. Argeş, unde au constatat că incidentul de poluare s-a produs în interiorul operatorului economic, nefiind afectat cursul de râu aval de acesta.

S-a oprit pompa de evacuare apă în canalul Dâmbovnic.

S-a acţionat prin montarea a 9 baraje absorbante pe toată lungimea canalului Dâmbovnic.

S-a acţionat cu vidanja prin îndepărtarea produsului colectat de barajele absorbante de la suprafaţa apei. S-a intervenit cu material absorbant pe toată lungimea canalului, aproximativ 5km, de la punctul de deversare până la intrarea în compartimentul nr.1 lac Dâmbovnic. S-a început îndepărtarea vegetaţiei afectate de pe canalul Dâmbovnic.

Se continuă automonitorizarea indicatorilor de calitate ai apei.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Agenţia Naţională pentru Protecţia Mediului informează că, din rezultatele analizelor efectuate la data de 25.11.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** informează că la **26.11.2019, ora 20.25, s-a produs un incendiu la un magazin de uşi, situat în Mun. Constanţa, Bld. Tomis 305, la parterul unui, bloc, suprafaţa afectată 190mp**. Pompierii ISU Dobrogea au intervenit cu 3 autospeciale, pentru stingere.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25-26.11.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**